ועדת החינוך, התרבות והספורט, כנסת 16, פרוטוקול מספר 404, 2005-02-22 10:45

מל פולישוק-בלוך: שלום, אני פותחת את ישיבת הוועדה.

מל פולישוק-בלוך: הנושא של הישיבה, הוא "עתיד תלל"ים", כאשר הכוונה היא לא לעתיד העמותה, אלא לתמיכה לימודית לתלמידים המרותקים למיטותיהם.

מל פולישוק-בלוך: הכותרת האחרת לישיבה הזו היא, למה ממשלת ישראל לא מקיימת את החוק שכנסת ישראל חוקקה.

מל פולישוק-בלוך: אני מבקשת מד"ר ליאורה פלד, מנכ"לית תלל"ים, שתספר לנו מה קורה ומה צריך לקרות.

ליאורה פלד: אני רוצה לפתוח בהקרנת סרט שהמדינה הפיקה על תלל"ים, כאשר היה צורך להציג בעולם פרוייקטים מתוקשבים מיוחדים.

ליאורה פלד: אנחנו לא היינו מעורבים בהכנת הסרט.

ליאורה פלד: הסרט מספר על בית ספר וירטואלי שהקימה עמותת תלל"ים, וזכה בפרס בינלאומי מאוד חשוב, מותך ראיית הצרכים של הילדים החולים, והצורך להביא מורה מקצועי לכל בית, ללא קשר באיזה מקום נידח במדינה הוא נמצא.

ליאורה פלד: היום על ידי שימוש בטכנולוגיות של למידה מרחוק, ניתן לעשות את זה.

מל פולישוק-בלוך: אני רוצה להזכיר לחברי הכנסת שהגיעו לכאן, כי אנחנו עוסקים בנושא של חוסר כיבוד חוק על ידי ממשל ישראל.

מל פולישוק-בלוך: יש חוק שאומר שצריך לתמוך לימודית בתלמידים המרותקים למיטותיהם.

מל פולישוק-בלוך: צריך היה כבר להפעיל את החוק הזה, חוק חינוך חינם לילדים חולים, השנה.

מירב ישראלי: בשנה הבאה.

מל פולישוק-בלוך: החוק הוא משנת 2001, וכל פעם דוחים את היישום של החוק.

מל פולישוק-בלוך: בתפקידי הקודם כיו"ר מדע וטכנולוגיה, אנחנו קיימנו ישיבה בנושא, טכנולוגית לשירות ילדים עם מוגבלויות.

מל פולישוק-בלוך: היום, הכלים קיימים ובאמצעים מועטים אפשר להתגבר על כל המוגבלויות האלה.

מל פולישוק-בלוך: זה רק עניין של רצון טוב ושל סדרי עדיפויות, כי הכסף ישנו.

יוסי שריד: אני מכיר את עמותת תלל"ים די הרבה שנים, והיתה לי גם הזכות לעבוד יחד עם עמותת תלל"ים.

יוסי שריד: אני לא זוכר שהיו הרבה ארגונים שאפשר היה להביע מידה כזו של שביעות רצון מן העבודה שלהם.

יוסי שריד: כל יום אנחנו עוסקים כאן בוועדה, לצערי הרב ללא הועיל, בגזרות שנוחתות.

יוסי שריד: יש פראזה כזו שאומרת, חיתוך בבשר החי.

יוסי שריד: במקרה הזה זה קשור לילדים חולים.

יוסי שריד: לאן המדינה הזו מגיעה?

יוסי שריד: כאשר פוגעים במבוגרים ובזקנים, זה חמור מאוד, אבל בילדים חולים זה עוד יותר חמור.

יוסי שריד: מי יושב שם בממשלה המטומטמת הזו ובמשרד החינוך?

יוסי שריד: אם כבר יש דבר טוב, למה יש אמביציה לקלקל את הדבר הטוב?

יוסי שריד: האם אין צרות ובעיות אחרות במשרד החינוך?

יוסי שריד: יש עמותה שמטפלת באחת הבעיות הכי כאובות, ובה צריך לפגוע?

יוסי שריד: גם בזמן כהונתי הגיעו אלי אנשי אוצר וביקשו לפגוע בגופים כאלה, אבל אני אמרתי שבנושא של ילדים חולים אני רק מנסה לשפר.

יוסי שריד: אני לא יודע אם רווח והצלה יצמחו מהישיבה הזו ומהוועדה הזו.

יוסי שריד: אני חושש שלא, אבל צריך לחשוב להעביר את זה דרך הסתייגות לתקציב משרד החינוך בדיון בוועדת החינוך.

יוסי שריד: אני מרשה לעצי להניח שאפילו בבית הזה, שיש בו מידה לא קטנה של אטימות, תהיה תמימות דעים שבכלי הזה שנקרא תלל"ים לא יעזו לגעת.

ליאורה פלד: מאז 1990 המדינה הפקידה בידנו את הכבוד לשרת את הילדים החולים בבתיהם.

ליאורה פלד: לאחרונה, השירות הזה הפרט והכבוד גדל עוד יותר, כי זכינו במכרז פומבי להמשיך ולהפעיל את הפרוייקט.

ליאורה פלד: בתיאום עם משרד החינוך, נקבע בתחילת השנה סל סיוע, כך שילד בכיתה א'-ו' יקבל שני מפגשים של שעה וחצי בשבוע, וילד בכיתה ז'-יב' יקבל 3 מפגשים של שעה וחצי בביתו.

ליאורה פלד: לילדים שזקוקים לשירות לתקופה ממושכת, נכתבת להם תוכנית לימודים אישית, בשיתוף עם בית הספר.

ליאורה פלד: אמרנו בתחילת השנה, כפי שאנחנו אומרים ב-4 שנים האחרונות, כי התקציב לא מאפשר לתת את הסל המינימלי לילדים חולים עד סוף השנה.

ליאורה פלד: אני מסירה את בקשתי מהוועדה לדון בשאלה, האם הסל הזה ראוי או לא.

ליאורה פלד: באמצעות הסל הזה, בתוספת בית הספר הוירטואלי, סטודנטים, מתנדבים ובנות שירות, שמשרד החינוך מעמיד לטובת הפרוייקט ואנחנו מוקירים את זה, אנחנו מצליחים לעמוד במשימה בצורה משביעת רצון.

ליאורה פלד: כמובן, תמיד צריך יותר.

ליאורה פלד: עם זאת, אני רוצה להראות מה קורה לנו בכל שנה לקראת חודש מרץ.

ליאורה פלד: בסוף חודש אנחנו גומרים את כל סל השעות שקנה משרד החינוך במכרז.

ליאורה פלד: אנחנו התחייבנו לתת 37,000 שעות, כאשר בסוף מרץ אנחנו כבר נעבור את זה ונהייה בביצוע של 39,000 שעות.

מל פולישוק-בלוך: איך זה קורה בפועל?

מל פולישוק-בלוך: האם יש יותר ילדים חולים?

ליאורה פלד: כן.

מל פולישוק-בלוך: איך בנו את התקציב מלכתחילה.

ליאורה פלד: התקציב נבנה לפי סכום של 3,000,000 שקלים ולא לפי מספר הילדים החולים.

ליאורה פלד: כאשר התקציב נגמר, אנחנו יכולים ללכת הביתה.

מל פולישוק-בלוך: אני המומה.

ליאורה פלד: התקציב הזה לא דיבר על גידול טבעי.

ליאורה פלד: כאשר אני קיבלתי את הפרוייקט כמנכ"לית, בשנת 1998 היו 600 ילדים בשנה, כאשר היום יש מעל 2,000 ילדים.

ליאורה פלד: מאז ועד היום לא שונה התקציב.

ליאורה פלד: בשנת הפיגועים הגדולה, היו 2,400 ילדים כאלה.

מל פולישוק-בלוך: למה כתוב שבספטמבר יש 300 ילדים?

ליאורה פלד: כאשר מתחילים את הפרוייקט, יש רק 300 חולים.

ליאורה פלד: כל פעם נכנסים עוד חולים.

ליאורה פלד: מינואר באופן קבוע ב-4 שנים האחרונות, יש יותר מ-900 תלמידים בשבוע נתון.

ליאורה פלד: בשביל לגמור את השנה בכבוד, הילדים האלה זקוקים ל-60,000 שעות.

ליאורה פלד: אנחנו נמשיך לעזור לילדים האלה עד אפריל, כי גייסנו 7,000 שעות מורים מתקציבי תרומות.

מל פולישוק-בלוך: אי אפשר לקצר את השנה?

מל פולישוק-בלוך: זה יפתור המון בעיות תקציביות במדינה.

ליאורה פלד: נמצאים פה חברי כנסת שהם חברים טובים שלנו, כולל חבר הכנסת דובר הערבית, שנלחמו לצדנו כל שהנים.

ליאורה פלד: אנחנו מגיעים לכל בית בישראל, ללא הבדל דת, גזע או מין.

ליאורה פלד: אנחנו מלמדים ולא עוסקים בשום דבר אחר.

ליאורה פלד: אנחנו שומרים על קשר עם הילדים ועוקבים אחרי ההצלחה שלהם בבחינות ובעלייה מכיתה לכיתה.

משולם נהרי: בכמה שבועות מדובר בממוצע?

ליאורה פלד: כל ילד לפי מספר השבועות שהוא נעדר.

ליאורה פלד: אין לנו ממוצע של זה.

משולם נהרי: האם אין לכם חישוב תקציבי של שעות?

מל פולישוק-בלוך: היא אומרת שבכל שבוע יש לה 900 ילדים.

ליאורה פלד: אני יודעת כמה שעות אני נותנת בחודש לכלל הילדים שבהם אני מטפלת.

ליאורה פלד: בשנת הפיגועים הקשה, טיפלנו בעשרות ילדי פיגועים, שחלקם הולכים היום לצבא כמתנדבים או בשירות סדיר.

ליאורה פלד: יש לנו שתי תעודות הצטיינות.

ליאורה פלד: אנחנו לא נעזוב את הילדים ב-30 באפריל.

ליאורה פלד: בית הספר הוירטואלי ימשיך לפעול ומתנדבים ובנות שירות לאומי ימשיכו להגיע.

ליאורה פלד: ילדים שמחוברים בטלוויזיה במעגל סגור לכיתה, ימשיכו להיות מחוברים עד סוף השנה.

ליאורה פלד: הדבר היחידי שיהיה חסר להם, זה מורים מטעם משרד החינוך.

ליאורה פלד: התורמים שאני פונה אליהם, יודעים שישנו חוק של המדינה וכי זו חובת משרד החינוך.

ליאורה פלד: הם מעונינים לתרום למעטפת שהעמותה צריכה לתת.

ליאורה פלד: ההפרטה הזו גרמה לכך שהשירות הפך זול יותר.

ליאורה פלד: היום בסכום של 4,500,000 שקלים, משרד החינוך יכול לתת את ה-60,000 שעות הנדרשות.

ליאורה פלד: כיום הוא נותן רק 3,000,000 שקלים.

מל פולישוק-בלוך: אבל אתם עשיתם את זה גם קודם.

מל פולישוק-בלוך: מה שונה?

ליאורה פלד: קודם, משרד החינוך שילם ישירות למורים.

ליאורה פלד: העלות היתה יותר גבוהה ונתנו פחות שעות, 29,900 שעות.

יולי תמיר: האם אתם משלמים פחות למורים?

ליאורה פלד: אנחנו לא משלמים למורה שכר דיפרנציאלי.

עזמי בשארה: האם הפעילות של העמותה היא חלק מההפרטה?

ליאורה פלד: היום אנחנו מופרטים לחלוטין.

מל פולישוק-בלוך: האם היו עוד מועמדים במכרז הזה?

ליאורה פלד: כן.

עזמי בשארה: האם היו קבלנים שבאו למטרת רווח?

ליאורה פלד: כן, כמו חברות כוח אדם.

מל פולישוק-בלוך: זה מהלך מאוד מסוכן.

מל פולישוק-בלוך: האם המכרז שלכם הוא לשנה או יותר?

ליאורה פלד: שנה עם אפשרות להארכה לשלוש שנים.

מוטי מרוז: מערכת החינוך שקטה עם תלל"ים בשלוש שנים הקרובות.

ליאורה פלד: תלמיד חולה בבית, זה עולם צעיר ופגוע שזקוק להזדמנות להתקדם, כמו החברים הבריאים בכיתה.

ליאורה פלד: הלימודים לילדים האלה, ומסכימים איתנו הרופאים ואנשי בתי החולים, זה החיבור לצד הבריא של החיים, זה מקור תקווה לילדים ולמשפחות.

ליאורה פלד: ההוראה לילד חולה בבית בשביל מדינת ישראל, זו האפשרות להתקדם, לרכוש השכלה ולהצטרף לחברים הבריאים בכיתה.

ליאורה פלד: זה מסר של אופטימיות, זה מסר טוב.

ליאורה פלד: ההחלטה היא של הוועדה הנכבדה הזו, האם מדינת ישראל תיתן לילדים חולים בבית את התקווה לעתיד נורמלי.

ליאורה פלד: אם לא ילמדו ולא תהיה להם תעודת בגרות, הם יהיו מעמסה למדינה אחר כך.

ליאורה פלד: הם לא יהיו אזרחים יצרנים, הם לא יממשו את הפוטנציאל שלהם.

ליאורה פלד: אתם יכולים לתת להם את המינימום שצריך לתת.

ליאורה פלד: אהוד מנור כתב לנו שיר, שמאז הוא השיר שלנו: "גם תלמידים מרותקים יכולים להיות תלמידים מרתקים נכון שהם תמיד נאבקים וזקוקים לתמיכה ולחיזוקים, אך יש להם גם רגעים של כייף ומשחקים, וחלומות שמרקיעים שחקים והם הולכים ומתחזקים מנשיקות וחיבוקים, ומהישגים קרובים ורחוקים כי גם תלמידים מרותקים יכולים להיות תלמידים מרתקים".

מל פולישוק-בלוך: את אומרת שהתקציב שאושר היום הוא 3,000,000 שקלים, כאשר אתם זקוקים ל-4,500,000 שקלים.

מל פולישוק-בלוך: כלומר, חסרים לכם מילון שקלים וחצי כדי לגמור את השנה בצורה ראויה.

מל פולישוק-בלוך: אני מבינה ממך שהתקציב של 3,000,000 שקלים נקבע באופן שרירותי, ולא לפי הצורך.

עזמי בשארה: אני חושב שהבעיה היא המכרז.

מל פולישוק-בלוך: זה לא העניין.

מל פולישוק-בלוך: העניין הוא שהתקציב שמוקדש למספר השעות, הוא לא מספיק.

מל פולישוק-בלוך: זה לא עונה למספר הילדים שזקוקים לשירות הזה.

מל פולישוק-בלוך: זה לא שהם ייקרו את התעריף שלהם.

לאה שקד: התקציב של 3,000,000 שקלים שאיתם יצאנו למכרז, היה התקציב הנתון בידי משרד החינוך טרם יישום חוק טיפול בתלמידים חולים.

לאה שקד: הוא אל עונה על הגידול המשמעותי שחל בשנים האחרונות.

לאה שקד: הוא גם לא עונה על התקינה שסוכמה כאשר תכננו את יישום חוק טיפול בתלמידים חולים.

לאה שקד: החוק כולל שני חלקים.

לאה שקד: הוא כולל את התקצוב של התלמידים בבתי החולים.

מל פולישוק-בלוך: זה שייך למשרד הבריאות ולא למשרד החינוך.

לאה שקד: זאת הטעות.

לאה שקד: חוק חינוך חינם לתלמידים חולים מדבר על שני מרכיבים, ושניהם מיושמים על ידי משרד החינוך.

לאה שקד: המרכיב הראשון אלה התלמידים שמאושפזים מעל ל-21 יום בבתי החולים במחלקות הילדים, וזה החלק הארי של התקציב.

לאה שקד: החלק השני, זה מה שעמותת תלל"ים עושה בשם משרד החינוך, טיפול בתלמידים חולים בביתם.

לאה שקד: ההערכה התקציבית הדרושה ליישום החוק, היתה בערך 100,000,000 שקלים, כאשר 80,000,000 יועד לבתי החולים ו-20,000,000 יועד לטיפול בתלמידים חולים בביתם.

לאה שקד: כאשר ליאורה אומרת שחסר להם כסף, היא מתייחסת לתקינה הקיימת היום במשרד החינוך כדי לסיים את שנת הלימודים, לפי ממוצע של 3 שעות לתלמיד במקום 5 שעות לתלמיד.

לאה שקד: היא לא כוללת את הנושא של ההצטיידות וכל יתר הדברים שעמותת תלל"ים הביאה למכרז מגיוס תרומות.

לאה שקד: כיוון שמספר התלמידים עלה באופן משמעותי, חסרים לנו היום שעות הפעלה לחודש וחצי נוספים.

לאה שקד: בשנים קודמות, הורדנו את התקינה בתקופת חג הפסח ונתנו עדיפות לתלמידי שהיו צריכים לגשת לבחינות בגרות, כי הרגשנו מחויבות מוסרית לעשות זאת, כאשר הסתמכנו גם על מה שעמותת תלל"ים הצליחה לגייס במסגרת הלמידה הוירטואלית והתנדבותן של בנות שירות לאומי.

מל פולישוק-בלוך: מה הבעיה למשרד החינוך להביא עוד מיליון שקלים וחצי?

יואב אזולאי: המכרז הוא על 3,000,000 שקלים לפי תקינה מסויימת שנקבעה.

לאה שקד: צריך להתחיל ליישם את החוק.

משולם נהרי: מה היה שנה שעברה?

לאה שקד: לא היה יישום.

משולם נהרי: אורי שוסטרמן אמר, כי בשנה שעברה היו 4,500,000 שקלים לטובת העמותה.

לאה שקד: החוק נדחה לשנת 2005.

לאה שקד: בשנת 2003 קיבלנו בחסותו של חה"כ ליצמן, 4,500,000 שקלים לטיפול בתלמידים חולים.

לאה שקד: רוב הכסף הועבר לבתי החולים, כי שם המחסור היה יותר גדול.

לאה שקד: פתחנו 11 כיתות חדשות, רובן במגזר הערבי.

לאה שקד: נכנסנו לראשונה לבית חולים אל-מוקסאם במזרח ירושלים ולבית חולים פול פליסייה בנצרת.

לאה שקד: באשקלון, לא היה אפילו תקן אחד.

לאה שקד: היום פתחנו שם כיתה אחת.

לאה שקד: זה מה שיש כרגע טרם יישום החוק.

לאה שקד: אנחנו גייסנו במשרד כסף לעמותת תלל"ים, עוד לפני יישום החוק, כאשר היתה תוספת מתוך ה-4,500,000 שקלים גם לנושא הזה.

לאה שקד: זה לא עבר את ה-3,000,000 שקלים, ועם זה יצאנו למכרז.

יולי תמיר: האם אפשר להבין, למה עלה מספר התלמידים בצורה כל כך ניכרת?

לאה שקד: היום יש מודעות הרבה יותר גדולה לזכויות של ילדים, ועל כך אני מברכת.

לאה שקד: עם העלייה במספר הפיגועים, אורך השהייה של הילדים בשיקום הוא הרבה יותר גדול.

לאה שקד: אם קודם טיפלנו רק במחלות וניסינו להחזיר את הילד כמה שיותר מהר לבית הספר, היום זה אחרת.

מל פולישוק-בלוך: כמה ילדים פגועים מפיגועים ישנם במסגרת הזו?

ליאורה פלד: נכון להיום, ישנם 5 ילדים.

ליאורה פלד: צריך לזכור שיש לנו ילדים פגועי תאונות דרכים.

מל פולישוק-בלוך: כמה?

ליאורה פלד: עשרות ילדים.

ליאורה פלד: גם התחלואה בסרטן גדלה.

ליאורה פלד: המספרים של ילדים מושתלים גדלו.

ליאורה פלד: מספר הילדים שנפצעו עקב תאונות בבית ותאונות בבית הספר, גדל.

ליאורה פלד: כך גם לגבי האלימות.

מל פולישוק-בלוך: אני אבקש שתעבירי לי את הפירוט הזה.

לאה שקד: קורה דבר נוסף.

לאה שקד: יש רצון של בתי החולים לקצר ימי אשפוז, כי זה זול יותר.

לאה שקד: מה שקורה הוא, שיותר ילדים בבית נזקקים לשירות הזה.

לאה שקד: אז מגיעים ילדים לטיפול בבית חולים כחולי יום.

לאה שקד: כל חולי הדיאליזה לא מתאשפזים היום.

עזמי בשארה: אני ביקשתי להעלות את הנושא, עקב פניות של הורים.

עזמי בשארה: אני מאוכזב לשמוע שהעבודה של העמותה מתבצעת לאחר הפרטה.

עזמי בשארה: אני חשבתי שמדובר בעבודה קהילתית מבורכת.

עזמי בשארה: ראש ועד ההורים הארצי הערבי חבר במועצה הזו.

עזמי בשארה: לא התרשמתי שמודבר בעבודת קבלנים.

עזמי בשארה: זו עבודה קהילתית מהסוג הכי טוב שיש.

עזמי בשארה: זו עבודת ביזור ולא הפרטה.

מל פולישוק-בלוך: מסתבר שהפרטה לא חייבת להיות גרועה.

יולי תמיר: הבעיה היא אם מישהו אחר יזכה יום אחד במכרז הזה, כי הוא יהיה בשני אחוז זול יותר ויעסיק מורים לא מקצועיים.

עזמי בשארה: אני חושב שזה מהותי.

עזמי בשארה: צריכה להיות ועדה במשרד החינוך שתעקוב ותראה האם נוצר צורך בשטח.

עזמי בשארה: זה יכול לקרות מסיבה לא צפויה בכלל, כמו פיגועים, או מסיבה של מודעות גוברת.

עזמי בשארה: לדעתי, באיזשהו שלב המודעות והצורך ייפגשו.

עזמי בשארה: אם באמצע השנה נוצר פתאום צורך, ניתן יהיה לפנות לוועדה המקצועית הזו במשרד החינוך, על מנת שתאשר את התוספת.

עזמי בשארה: אני מציע שנגיש כולנו יחד הסתייגויות מפורטות לתקציב לוועדת הכספים.

עזמי בשארה: אם כולנו יחד נעשה את זה, אנחנו נצליח להציל את התקציב הזה.

מל פולישוק-בלוך: האם כל הנוכחים פה מוכנים להגיש הסתייגות?

משולם נהרי: אני לא מוכן.

משולם נהרי: אני שמח שעמותת תלל"ים זכתה במכרז.

משולם נהרי: אני חושב שהם האנשים הנכונים, שתרמו רבות לנושא הזה.

משולם נהרי: זה מאוד מצער, שמשדר החינוך לא מבצע דברים שהוא היה צריך לבצע ולהניף אותם כדגל, ואף מקשה.

משולם נהרי: עמותת תלל"ים ראויים לכל שבח על כך שהם לקחו את המשימה הקשה והכואבת הזו ועוזרים לילדים הללו.

משולם נהרי: אנחנו שמענו כי ישנם כ-900 ילדים כאלה מדי שבוע.

משולם נהרי: 900 ילדים מכילים בית ספר גדול.

משולם נהרי: לפי דו"ח שושני, התקצוב הוא פר תלמיד.

מל פולישוק-בלוך: אני מניחה, שלפי זה נתנו להם את התקצוב.

משולם נהרי: אני מציע שיתנו להם לפי התחשיב של תלמיד.

משולם נהרי: כך הם יגיעו לתקציב שהם צריכים.

עזמי בשארה: אבל כאשר הילדים נעדרים, בית הספר שלהם ממשיך לקבל תקצוב.

משולם נהרי: אתה נותן הרבה שעות לפרוייקטים שונים מלבד להוראה הפרונטלית.

משולם נהרי: אנחנו מדברים על חוסר של 464 שעות.

משולם נהרי: בשביל זה לא צריך לפרוץ את מסגרת התקציב.

משולם נהרי: מה הבעיה לקחת מהמאגר של השעות במשרד החינוך 464 שעות?

משולם נהרי: אני רוצה שמישהו מאנשי משרד החינוך יגיד לי שאי אפשר לעשות את זה.

יולי תמיר: בוועדת כספים היום עולה הנושא של תקצוב האוניברסיטאות, דבר שהאוצר רוצה בו מאוד.

יולי תמיר: אנחנו צריכים להתנות את זה בזה.

מל פולישוק-בלוך: זה לא עובד כך, כי יש כאלה שהם נגד גם הצעת החוק שמועלית.

יולי תמיר: משולם, לא יעבירו את הכסף הזה, כי הילדים האלה נעדרים באופן זמני מבית הספר.

יולי תמיר: לא מדובר בהיעדרות קבועה.

משולם נהרי: זה לא משנה.

משולם נהרי: יש עוד ילדים אחרים.

משולם נהרי: זו אותה קופה.

יולי תמיר: אני חושבת שהדברים לא צריכים להגיע לידי הסתייגות מאורגנת.

יולי תמיר: אני חושבת שאפשר לסגור את הדברים עוד קודם.

יולי תמיר: צריך לסגור את זה עם משרד האוצר ועם משרד החינוך.

יולי תמיר: אני מקווה שיועבר למשרד החינוך מסר מאוד ברור מכאן, שהוא צריך לפתור את העניין הזה, גם אם זה כרוך בכך שהוא צריך להשתמש ברזרבה שלו.

יולי תמיר: מדובר בסכום כל כך פעוט, שזה מגוחך להגיש עליו הסתייגות בדיוני תקציב.

משולם נהרי: את יודעת כמה שעות מיותרות מעבירים לדברים אחרים?

משולם נהרי: מיליונים.

יולי תמיר: דבר אחד צריך להיות ברור, לא ייתכן שקיצוץ יהיה על חשבון החלשים ביותר.

יולי תמיר: לא ייתן להתעלם מהגידול במספר הילדים.

יולי תמיר: הקיצוץ הוא בשירות.

יולי תמיר: אם מספר הילדים גדל, אין ברירה אלא להגדיל את התקציב.

יולי תמיר: משרד החינוך צריך להתייחס למספר התלמידים שזקוקים לכל שירות.

יולי תמיר: עדיף למשרד החינוך לא להגיע הסתייגויות ולויכוחים על אישור תקציב המשרד, אלא לפתור זאת שלב אחד קודם, וניתן לעשות זאת במסגרת התקציב של משרד החינוך.

יולי תמיר: כדי לא להיגרר לדיון על התקציב, הוועדה צריכה לבקש לקבל ממשרד החינוך תשובה לעניין הזה במהלך הימים הקרובים.

משה גפני: אני מסכים עם מה שאמרו קודמי.

משה גפני: אם תחליטו להגיש הסתייגות, אני אחתום עליה, אבל ההסתייגות היא לא העניין המרכזי פה.

משה גפני: לא מדובר על סכומים גדולים, אלא על מחויבות של משרד החינוך.

משה גפני: אני שומע כאן נכונות של משרד החינוך.

משה גפני: אם אנחנו נפעיל לחץ מסיבי, זה ייפתר.

משה גפני: אני מסכים עם עזמי שהנושא של ההפרטה הוא נושא מהותי.

מל פולישוק-בלוך: אין לי ויכוח אתכם.

מל פולישוק-בלוך: אני גם מופתעת כמוכם שדבר כזה מופרט.

מוטי מרוז: אני לא ידעתי שהדיון פה יהיה על הסיפור המצומצם הזה.

מוטי מרוז: אני חושב, שאם אכן בחודש מרץ נגמרות השעות, משרד החינוך צריך למצוא מקור למיליון שקל נוסף.

מוטי מרוז: לא לשם כך באים לדיון בוועדת החינוך של הכנסת.

מוטי מרוז: אני חשבתי שהדיון הוא על אופן יישום החוק של תלמידים מאושפזים, אבל הנושא הזה לא דיברנו בכלל.

מוטי מרוז: בנוגע למכרז, עמותת תלל"ים יכולה לספר לכם איזו אינתיפאדה היא עברה כל שנה.

מוטי מרוז: המכרז הזה פתר להם את הבעיה.

מל פולישוק-בלוך: אני פתחתי ואמרתי שהנושא הוא, אי החלת החוק בצורה נכונה.

מל פולישוק-בלוך: אני מאמינה שהדברים קשורים זה לזה.

מל פולישוק-בלוך: אם היינו גורמים לכך שהמדינה תכבד את חוקי הכנסת, אז לא היה צריך את הדיון הזה.

מל פולישוק-בלוך: מצד אחד אנחנו צריכים לפתור את הבעיה האקוטית של מיליון וחצי שקלים, ואני רואה שמר מרוז פתר לנו את הבעיה.

מוטי מרוז: אני רק אמרתי את דעתי.

מל פולישוק-בלוך: אני בטוחה שתמצא את הדרך גם להשלים את זה.

מל פולישוק-בלוך: בואו נחבר את זה עם החוק עצמו.

מל פולישוק-בלוך: אנחנו לא רוצים שתהיינה עוד בעיות.

מל פולישוק-בלוך: אנחנו רוצים לפתור את הבעיה אחת ולתמיד.

גילה פינקלשטיין: מתוך ניסיוני כמנהלת בית ספר, אני יכולה לומר שעמותת תלל"ים היא גלגל הצלה לילד חולה.

גילה פינקלשטיין: היא שומרת על הקשר עם בית הספר, והיא משלימה עבורו את הפערים.

גילה פינקלשטיין: בשנה שעברה עמדתי בראש ועדת חינוך וכספים, וטיפלתי בחוק הזה.

גילה פינקלשטיין: הממשלה רצתה ליישם את החוק הזה רק בעוד 4 שנים, ואילו אנחנו, קואליציה ואופוזיציה, שיתפנו פעולה והרמנו נגד זה ובעד יישום בשנת 2005.

גילה פינקלשטיין: מה שאתם מקבלים עכשיו, זה תוצאה של מאבק שלנו.

איילת מלקמן: מכיוון התחלנו את הדיון בכך שהממשלה לא מקיימת את החוק, אני אומר שהחוק צריך להיות מיושם בשנת תשס"ו.

איילת מלקמן: עכשיו אנחנו בשנת תשס"ה, ולכן אנחנו לא מפרים חוק.

מל פולישוק-בלוך: מבחינה משפטית את צודקת, אבל עצם זה שמשרד האוצר כל פעם דוחה את היישום של החוק, מראה כי לא פועלים ליישום החוק כפי שהכנסת התכוונה.

מל פולישוק-בלוך: אנחנו יודעים שמשרד החינוך ומשרד המשפטים פועלים יפה מאוד כדי לעמוד על פי החוק, וכאשר צריך הם גם דוחים ביום אחד את יישום יום לימודים ארוך.

מל פולישוק-בלוך: זה עדיין לא ואמר שמקיימים את החוק מבחינה מהותית וציבורית.

איילת מלקמן: אני רק רוצה להבהיר שמשרד החינוך אינו מפר חוק.

מל פולישוק-בלוך: אני רוצה להזכיר לך, שב-30 לאפריל תצטרכו להגיש תוכנית חינוך ראשונה על פי סעיף 2 לחוק זה, והוראות ראשונות.

יואב אזולאי: אני מצטרף למה שמוטי אמר.

יואב אזולאי: יצא מכרז של 3,000,000 שקלים שמיושם ובוצע במלואו בשנה שעברה.

יואב אזולאי: זה על פי התקנים שנקבעו.

מל פולישוק-בלוך: האם אתה יכול להבטיח לוועדת החינוך של הכנסת, שאתה תשב על המדוכה ותמצא איך אפשר להוסיף עוד מילון וחצי שקלים, כי מספר הילדים גדל.

יואב אזולאי: אני צריך לבדוק את התקן.

מל פולישוק-בלוך: אין לנו בעיה עם התקן.

מוטי מרוז: יואב אמר שהוא יעשה מאמץ, ואני אעזור לו לעשות את המאמץ.

מל פולישוק-בלוך: אם כך, אנחנו רואים את הבעיה האקוטית של מיליון וחצי שקלים, כפתורה.

מל פולישוק-בלוך: אתם תדווחו לנו איך המאמץ הזה נשא פרי.

יואב אזולאי: אני לא בטוח שמדובר במיליון וחצי שקלים.

מל פולישוק-בלוך: כמה שצריך.

מל פולישוק-בלוך: צריך שלכל ילד יהיה מענה לפי התקן שאתם קבעתם לילד.

מל פולישוק-בלוך: אם יש יותר ילדים שצריכים לקבל את אותו תקן, הם יקבלו אותו.

מל פולישוק-בלוך: כאן יש תמימות דעים בעניין הזה, ואני בטוחה שאתם תמצאו את הדרך לפתרון.

מל פולישוק-בלוך: ליאורה, אני אודה לך אם תעדכני אותי בשבוע הבא, האם הדברים זזו, כי אנחנו רוצים שזה יהיה פתרון מידי.

מל פולישוק-בלוך: לגופם של דברים, מה אתם חושבים שאנחנו צריכים לעשות כדי שלא נצטרך להידרש לנושא הזה כל חצי שנה?

יואב אזולאי: ישנה מחויבות ליישום החוק.

יואב אזולאי: אנחנו דיברנו על הסכומים כבר בשנת 2001.

יואב אזולאי: הסכום לא השתנה.

יואב אזולאי: הסכום היה 104,000,000 שקלים.

יואב אזולאי: אנחנו קיבלנו עד עכשיו 4,500,000 שקלים שמתוכם מיישמים את כל הנשוא של תלל"ים.

יואב אזולאי: את הדיון לגבי הסכום הכולל, אנחנו צריכים לעשות מול האוצר.

מל פולישוק-בלוך: מה אומר האוצר?

יוני רגב: החוק אמור להיות מיושם בשנת תשס"ו.

יוני רגב: לא היה קיצוץ או ניסיון להוריד את הסכום או לדחות אותו בחוק ההסדרים של השנה.

מל פולישוק-בלוך: אנחנו מדברים על שנים קודמות.

יוני רגב: בשנים קודמות הוא נדחה על ידי הוועדה, שהסכימה לכך, ולא על ידי האוצר.

מל פולישוק-בלוך: חברי הכנסת אף פעם לא מתנדבים לדחות יישום של חוק, אלא אם כן לוחצים עלינו לעשות את זה.

יוני רגב: כרגע יש 4,500,000 שקלים לתחילת יישום החוק.

יולי תמיר: הוא דיבר על צורך של 100,000,000 שקלים, ואתה מדבר רק על 4,500,000 מיליון שקלים.

מל פולישוק-בלוך: הוא דיבר רק על תלל"ים.

יוני רגב: לחוק כולו.

יולי תמיר: זו בדיחה.

מירב ישראלי: מדובר בהחלה בהדרגה.

מל פולישוק-בלוך: יואב דיבר על סכום של 104,000,000 שקלים שמיועד לילדים חולים, על כל המורכבות של הנושא.

מל פולישוק-בלוך: האם זה קיים בתקציב של 2005?

יוני רגב: לא.

מל פולישוק-בלוך: האם זאת אומרת שהחוק שהכנסת חוקקה יפגע במה שכרגע קיים?

יוני רגב: החוק אמור להיות מיושם בהדרגה משנת תשס"ו.

יוני רגב: עלותו הוא כ-100,000,000 שקלים, שאמור להיות ממומש משנת תשס"ו.

יולי תמיר: לפי חישוב שלי, אם כל שנה הנושא יתוקצב ב-4,500,000 שקלים, רוב הילדים שחולים עכשיו יזדקנו לפי שהסכום יגיע.

יולי תמיר: זו לא הדרגה, אלא בדיחה.

עזמי בשארה: 4,500,000 שקלים זה המצב הקיים היום, אבל במקום לקרוא לו ככה, קוראים לו אחרת.

עזמי בשארה: החוק לא מיושם.

מל פולישוק-בלוך: אם אתם אומרים שצריך סכום של 100,000,000 שקלים, איך אתם מסתדרים עם סכום של 4,500,000 שקלים?

יולי תמיר: הם עוד לא התחילו ליישם את החוק.

מל פולישוק-בלוך: אני מבינה שאתם מתכוונים להקמת בית ספר ומתן שעות בצורה יסודית.

לאה שקד: נכון.

לאה שקד: בבית חולים ברזילי יש היום תקן אחד, כאשר הוא זקוק לפחות ל-6 תקנים.

מל פולישוק-בלוך: אני רוצה לסכם את הישיבה.

מל פולישוק-בלוך: את הבעיה הראשונה של מיליון שקלים וחצי, אנחנו פתרנו.

מל פולישוק-בלוך: משרד החינוך מתחייב למצוא את הדרך כדי להעביר מאמצעיו לעמותת תלל"ים, כדי לכסות את החודש וחצי החסרים.

מל פולישוק-בלוך: אנחנו נשמע מכם בתוך שבועיים, איך הצלחתם.

מל פולישוק-בלוך: אנחנו מבקשים ממשרד החינוך להעביר לנו תוכנית עבודה, איך אתם רואים את היישום של חוק חינוך חינם לילדים חולים, לפי עינכם ולא לפי עינו של האוצר, מבחינת הצרכים, מספר התקנים והעלייה בהדרגה לפי הצורך.

מל פולישוק-בלוך: אני רוצה לדעת, מהי התוכנית שלכם לעומת מה שהמדינה נותנת.

מל פולישוק-בלוך: אל תיקחו את הסל שלהם ולפי זה תכינו את התוכנית, אלא תכינו אותה לפי הצרכים הפדגוגיים והאיכותיים שאתם קובעים.

מל פולישוק-בלוך: אנחנו נקיים פה ישיבה נוספת ונראה את הצרכים והתוכנית של משרד החינוך, מול מה שהמדינה נותנת, משרד האוצר ומשרד החינוך.

מל פולישוק-בלוך: נראה מה חסר ואיך ניתן להשפיע בהמשך.

מל פולישוק-בלוך: תעבירו לידנו את תוכנית העבודה.

יולי תמיר: נוצר פה רושם שהאוצר עושה פה מעשה שלא ייעשה.

יולי תמיר: לפי מה שיוני אמר פה, הם ידעו שבחוק ההסדרים זה לא יעבור ולכן הם הורגים את זה באופן אחר.

יולי תמיר: לכן, אני חושבת שהדיון הזה צריך להתקיים לפני אישור התקציב.

מל פולישוק-בלוך: ככל שתעבירו אלינו את התוכנית מהר יותר, אנחנו נקיים את הישיבה מהר ככל האפשר, לפני סוף מרץ.

מל פולישוק-בלוך: אז נוכל לדעת איזו הסתייגות אנחנו נעביר לתקציב המדינה.

מל פולישוק-בלוך: תודה רבה, הישיבה נעולה.